Avainsanat

Tiivistelmä



Avainsanat

1 Jäsenyysvelvoitteiden noudattamatta jättämistä koskeva kanne - Komission aloittamat kaksi erillistä menettelyä, jotka perustuvat samaan tosiasiapohjaan mutta yhteisön oikeuden eri säännöksiin - Puolustautumisoikeuksia ei loukata

(EY:n perustamissopimuksen 155 ja 169 artikla)

2 Kilpailu - Yhteisön säännöt - Yrityksen käsite ja tullihuolitsija

(EY:n perustamissopimuksen 85 ja 86 artikla)

3 Kilpailu - Kartellit tai muut yhteisjärjestelyt - Yritysten tai yritysten yhteenliittymien väliset sopimukset - Kansallinen toimialajärjestö, joka vahvistaa yhdenmukaisen maksutaksan, jota kaikkien tullihuolitsijoiden on noudatettava

(EY:n perustamissopimuksen 85 artikla)

4 Kilpailu - Kartellit tai muut yhteisjärjestelyt - Kilpailua rajoittava vaikutus - Vaikutus jäsenvaltioiden väliseen kauppaan - Kansallisen toimialajärjestön vahvistama yhdenmukainen maksutaksa, jota kaikkien tullihuolitsijoiden on noudatettava

(EY:n perustamissopimuksen 85 artikla)

5 Kilpailu - Yhteisön säännöt - Jäsenvaltioiden velvollisuudet - Säännökset, joilla pyritään vahvistamaan jo olemassa olevan kartellin vaikutuksia - Lainsäädäntö, jossa toimialajärjestö osoitetaan tekemään yritysten yhteenliittymän päätös, jossa vahvistetaan kaikkia tullihuolitsijoita sitova maksutaksa

(EY:n perustamissopimuksen 5 ja 85 artikla)

Tiivistelmä

1 Jäsenyysvelvoitteiden noudattamatta jättämistä koskeviin kanteisiin sovellettavien sääntöjen yleisestä tarkoituksesta seuraa, että puolustautumisoikeuksia ei sinänsä loukata sillä, että jäsenvaltion on puolustauduttava kahdessa erillisessä, samaan tosiasiapohjaan perustuvassa, mutta yhteisön oikeuden eri säännöksiä koskevassa asiassa.

2 Yhteisön kilpailusääntöjen kannalta on katsottava, että tullihuolitsijan toiminta sisältyy yrityksen käsitteeseen, koska yhteisön oikeudessa siihen kuuluvat kaikki taloudellista toimintaa harjoittavat yksiköt riippumatta niiden oikeudellisesta muodosta tai rahoitustavasta; taloudellista toimintaa on muun muassa tavaroiden tai palveluiden tarjoaminen joillakin tietyillä markkinoilla.

Se seikka, että tullihuolitsijan toiminta on intellektuaalista ja edellyttää toimilupaa ja että sitä voidaan harjoittaa ilman henkilöllisten, materiaalisten ja immateriaalisten edellytysten täyttymistä, ei estä EY:n perustamissopimuksen 85 ja 86 artiklan soveltumista asiaan, koska tämä toiminta on luonteeltaan taloudellista. Tullihuolitsija näet tarjoaa vastiketta vastaan palveluja, jotka käsittävät ennen kaikkea tavaroiden tuontiin, vientiin ja kauttakuljetukseen liittyvien tullimuodollisuuksien hoitamisen sekä muut täydentävät palvelut, jotka liittyvät raha- ja valuuttajärjestelyiden sekä kaupan ja verotuksen alaan; lisäksi tullihuolitsija vastaa tämän toiminnan harjoittamiseen liittyvistä rahoitusriskeistä, ja menojen ylittäessä tulot tullihuolitsijan on itse vastattava vajauksesta.

3 Vahvistaessaan sitovan maksutaksan, jota kaikkien tullihuolitsijoiden on noudatettava, kyseisen elinkeinon harjoittajien edustajista koostuvaa toimialajärjestöä on pidettävä perustamissopimuksen 85 artiklan 1 kohdassa tarkoitettuna yritysten yhteenliittymänä, koska kansallisen lainsäädännön perusteella näitä edustajia ei voida pitää itsenäisinä asiantuntijoina ja koska heitä ei laissa velvoiteta vahvistamaan maksutaksaa ottaen huomioon sen sektorin yritysten tai yritysten yhteenliittymien etujen lisäksi, joka heidät on valinnut, yleinen etu ja muiden sektorien yritysten tai kyseisten palvelujen käyttäjien edut.

Kyseisen toimialajärjestön julkisoikeudellinen asema ei tältä osin estä soveltamasta perustamissopimuksen 85 artiklaa, jonka sanamuodon mukaan sitä sovelletaan yritysten välisiin sopimuksiin ja yritysten yhteenliittymien päätöksiin. Ne oikeussäännöt, joiden perusteella tällaisia sopimuksia tai päätöksiä tehdään, ja se oikeudellinen luonnehdinta, joka tälle oikeudelliselle perustalle eri kansallisissa oikeusjärjestyksissä on annettu, ovat yhteisön kilpailusääntöjen ja erityisesti perustamissopimuksen 85 artiklan sovellettavuuden kannalta vailla merkitystä.

4 Ne päätökset, joilla toimialajärjestö on vahvistanut yhdenmukaisen ja sitovan maksutaksan, jota kaikkien tullihuolitsijoiden on noudatettava, rajoittavat kilpailua perustamissopimuksen 85 artiklassa tarkoitetulla tavalla seuraavista syistä: maksutaksalla vahvistetaan suoraan taloudellisten toimijoiden tarjoamien palvelujen hinnat; maksutaksassa määrätään kunkin erillisen toimenpidetyypin osalta enimmäis- ja vähimmäishinta, joka asiakkaalta on vaadittavissa; maksutaksassa määritetään eri hintatasot sen mukaan, mikä tullattavan tavaran arvo tai paino on taikka minkä tyyppisestä tavarasta tai ammatillisesta palvelusta on kysymys, ja maksutaksa on sitova, joten tullihuolitsija ei saa oma-aloitteisesti poiketa siitä.

Nämä päätökset ovat omiaan vaikuttamaan jäsenvaltioiden väliseen kauppaan, koska maksutaksa ulottuu yhden jäsenvaltion koko alueelle, jolloin se on luonteeltaan sellainen, että se lujittaa kansallista markkinoiden eristämistä ja haittaa näin perustamissopimuksessa tavoiteltua taloudellista vuorovaikutusta. Tämä seikka on sitäkin merkityksellisempi, koska tavaroiden erilaiset tuontia ja vientiä koskevat toimenpiteet yhteisön sisällä samoin kuin yhteisön yritysten väliset toimenpiteet edellyttävät tullimuodollisuuksien hoitamista ja saattavat siten edellyttää itsenäisen, rekisteriin merkityn tullihuolitsijan palvelujen käyttöä.

5 Vaikka perustamissopimuksen 85 artikla koskee itsessään ainoastaan yritysten toimintaa, eikä sitä ole kohdistettu jäsenvaltioiden lainsäädäntö- tai hallintotoimiin, perustamissopimuksen 85 artiklassa luettuna yhdessä 5 artiklan kanssa kuitenkin asetetaan jäsenvaltioille velvoite olla toteuttamatta tai pitämättä voimassa lain tai asetuksen säännöksiä taikka hallinnollisia määräyksiä, jotka ovat omiaan mitätöimään yrityksiin sovellettavien kilpailusääntöjen tehokkaan vaikutuksen. Tällaisesta tilanteesta on kyse erityisesti silloin, kun jäsenvaltio joko määrää yritykset tekemään 85 artiklan vastaisia yritysten välisiä yhteisjärjestelyjä, suosii tällaisia järjestelyjä taikka vahvistaa niiden vaikutuksia tai toisaalta poistaa omalta sääntelyltään sen valtiollisen luonteen siirtämällä yksityisille toimijoille vastuunsa tehdä taloutta ohjaavia päätöksiä.

Jäsenvaltio ei siten ole noudattanut perustamissopimuksen 5 ja 85 artiklan mukaisia velvoitteitaan, koska se on säätänyt ja pitänyt voimassa lain, jossa toimialajärjestö osoitetaan sille tätä varten annettua päätösvaltaa käyttäen tekemään yritysten yhteenliittymän päätöksen, joka on ristiriidassa perustamissopimuksen 85 artiklan kanssa ja jossa vahvistetaan kaikkia tullihuolitsijoita sitova maksutaksa.